ΚΑΝΟΝΙΣΜΟΣ (ΕΟΚ) αριθ. 1433/92 ΤΟΥ ΣΥΜΒΟΥΛΙΟΥ της 1ης Ιουνίου 1992 για την τροποποίηση των κανονισμών 3587/91, (ΕΟΚ) αριθ. 545/92, (ΕΟΚ) αριθ. 546/92 και (ΕΟΚ) αριθ. 547/92 όσον αφορά τις Δημοκρατίες της Βοσνίας-Ερζεγοβίνης και του Μαυροβουνίου

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,

την πρόταση της Επιτροπής,

Εκτιμώντας:

ότι, στις 3 Φεβρουαρίου 1992, το Συμβούλιο με τους κανονισμούς (ΕΟΚ) αριθ. 545/92, (ΕΟΚ) αριθ. 546/92 και (ΕΟΚ) αριθ. 547/92 (1) χορήγησε στις Δημοκρατίες της Κροατίας και της Σλοβενίας και στις Γιουγκοσλαβικές Δημοκρατίες της Βοσνίας-Ερζεγοβίνης, της Μακεδονίας και του Μαυροβουνίου το ευεργέτημα των εμπορικών διατάξεων που ισοδυναμούν με τις διατάξεις της συμφωνίας μεταξύ των κρατών μελών της Ευρωπαϊκής Οικονομικής Κοινότητας και της Ομοσπονδιακής Σοσιαλιστικής Δημοκρατίας της Γιουγκοσλαβίας, της 2ας Απριλίου 1980 και, με τον κανονισμό (ΕΟΚ) αριθ. 548/92 (2), που συμπληρώνει τον κανονισμό (ΕΟΚ) αριθ. 3587/91 (3), επεκτάθηκε το ευεργέτημα της παράτασης, κατά το 1992, της εφαρμογής των γενικευμένων δασμολογικών προτιμήσεων σε ορισμένα γεωργικά προϊόντα-

ότι η Συνέλευση της Ομοσπονδιακής Σοσιαλιστικής Δημοκρατίας της Γιουγκοσλαβίας ανακήρυξε, στις 27 Απριλίου 1992, την ίδρυση μιας νέας Ομοσπονδιακής Δημοκρατίας της Γιουγκοσλαβίας, η οποία αποτελείται από τη Σερβία και το Μαυροβούνιο και η οποία μέχρι στιγμής δεν έχει αναγνωρισθεί από την Κοινότητα και τα κράτη μέλη της-

ότι η διατήρηση του Μαυροβουνίου στον κατάλογο των δικαιούχων των θετικών μέτρων που ενέκρινε το Συμβούλιο στις 3 Φεβρουαρίου 1992, θα μπορούσε να έχει ως αποτέλεσμα, μέσω ιδίως εκτροπών του εμπορίου, να ωφεληθεί από τα εν λόγω μέτρα η νέα Ομοσπονδιακή Δημοκρατία της Γιουγκοσλαβίας-

ότι το αποτέλεσμα αυτό θα ήταν ιδιαίτερα άστοχο λόγω των συνθηκών του εμφυλίου πολέμου που διεξάγεται στο έδαφος της πρώην Γιουγκοσλαβίας, και ειδικότερα στη Βοσνία-Ερζεγοβίνη-

ότι η Κοινότητα και τα κράτη μέλη της, που συνήλθαν στα πλαίσια της πολιτικής συνεργασίας, αποφάσισαν ότι πρέπει να ληφθούν μέτρα προκειμένου να εμποδιστούν οι Δημοκρατίες της Σερβίας και του Μαυροβουνίου να εξακολουθήσουν να παραβιάζουν την ακεραιότητα και την ασφάλεια της Δημοκρατίας της Βοσνίας-Ερζεγοβίνης και να παροτρύνουν να συνεργαστούν για την αποκατάσταση της ειρήνης και του διαλόγου στην περιοχή-

ότι πρέπει, κατά συνέπεια, να διαγραφεί το Μαυροβούνιο από τον κατάλογο των δικαιούχων των θετικών μέτρων-

ότι πρέπει να ληφθεί υπόψη το γεγονός ότι η Κοινότητα και τα κράτη μέλη της αποφάσισαν να αναγνωρίσουν, από τις 7 Απριλίου 1992, τη Δημοκρατία της Βοσνίας-Ερζεγοβίνης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στον τίτλο και στο άρθρο 1 παράγραφος 1 των του κανονισμών (ΕΟΚ) αριθ. 545/92, (ΕΟΚ) αριθ. 546/92 και (ΕΟΚ) αριθ. 547/92, οι όροι "των Δημοκρατιών της Κροατίας και της Σλοβενίας και των Γιουγκοσλαβικών Δημοκρατιών της Βοσνίας-Ερζεγοβίνης, της Μακεδονίας και του Μαυροβουνίου" αντικαθίστανται από τους όρους "των Δημοκρατιών της Βοσνίας-Ερζεγοβίνης, της Κροατίας και της Σλοβενίας και της Γιουγκοσλαβικής Δημοκρατίας της Μακεδονίας".

Άρθρο 2

1. Στο άρθρο 2 του κανονισμού (ΕΟΚ) αριθ. 3587/91, το τελευταίο εδάφιο αντικαθίσταται από το ακόλουθο κείμενο:

"Στο παράρτημα ΙΙΙ τμήμα Α του κανονισμού (ΕΟΚ) αριθ. 3833/90 παρεμβάλλονται οι ακόλουθες ενδείξεις:

093 Βοσνία-Ερζεγοβίνη

092 Κροατία

091 Σλοβενία."

2. Το παράρτημα ΙΙΙ του κανονισμού (ΕΟΚ) αριθ. 3587/91, συμπληρώνεται με ένα νέο τμήμα, που έχει ως εξής:

"Γ. ΑΛΛΟΙ ΔΙΚΑΙΟΥΧΟΙ

090 Γιουγκοσλαβική Δημοκρατία της Μακεδονίας."

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 1 Ιουνίου 1992. Για το Συμβούλιο

Ο Πρόεδρος

Joao PINHEIRO

(1) EE αριθ. L 63 της 7. 3. 1992, σσ. 1, 39 και 41 αντιστοίχως. (2) ΕΕ αριθ. L 63 της 7. 3. 1992, σ. 49. (3) ΕΕ αριθ. L 341 της 12. 12. 1991, σ. 1.